שאלה: חופש - הרגשה מוזרה: :) כידוע לכולם, החופש הגדול מתקרב. אני מתארת לעצמי שכל התלמידים (או לפחות רובם) מתרגשים לבואו של החופש. אבל, אני לא! כן, זה מוזר וכבר אמרו לי את זה. אבל אני לא ששה לקבל את החופש. (פשוטו כמשמעו) אני יודעת שאין לי מה לעשות, אני קטנה בשביל לעבוד ואני יודעת שאם לא אארגן לי לו"ז אני אמצא את עצמי מול המחשב כל היום (וחלילה במריבות בין האחים על המחשב) הבעיה היא, שאני מכירה את עצמי טוב מידי בשביל לדעת שלא אעמוד בלו"ז שאארגן לעצמי. מה אני יכולה לעשות? מראש!! ויישר כח.!
תשובה: את שואלת שאלה חשובה מאד, היא מטרידה את כולנו בחופשים בכלל ובחודשי החופש הגדול בפרט. כדי לגעת בשאלה אני רוצה להסב את תשומת ליבך למקום אחר, שונה קצת אבל גם מאד דומה. פעמים רבות אנחנו מגיעים ליום כיפור, לפורים או לכל זמן עם משמעות מיוחדת של חשבון נפש או שמחה מיוחדת, ושואלים את עצמנו   איך מגיעים מוכנים? התשובה האמיתית היא שההכנה לא נעשית ברגע אחד. אדם שבמהלך כל השנה עסק בדברים רוחניים, למד תורה, התפלל בדבקות ועבד על מידותיו   מעשיו אלה יתגלו ממילא בשמחתו בפורים או בעבודת ד  שלו ביום הכיפורים. ולהיפך   מי שבמהלך כל השנה עסק רק בנהנתנות סתמית, הדבר יתבטא בשמחה שלו, וכנראה שהקשר הרוחני שלו עם הקב"ה יהיה רופף יחסית. כמו שכדי לשמור על בריאות טובה לא כדאי לאכול ללא אבחנה עד שהרופא קובע שכדאי לחשוב על דיאטה, אלא לאכול מאכלים בריאים ומזינים בכל מהלך החיים. כך הדבר גם בנפש. זה לא אומר שצריך לפחד או להתייאש מהזמנים המיוחדים האלה, אלא לדעת איך להתייחס אליהם. גם כדי ללמוד להבא, וגם כדי לשאוב מהם כוחות ולנצל אותם היטב. החופש מהווה במקום מסוים ראי המשקף לנו את מה שעשינו כל השנה. דווקא בזמן שתמה המסגרת שנותנת לנו כל כך הרבה ניתנת לנו ההזדמנות לבחון את התכונות שקנינו בתוך המסגרת ולבטא אותן גם מחוצה לה. בנוסף לזה, במסגרת הרגילה והשגרתית יש גם משהו מגביל. היא קבועה ומסודרת ולכן גם עוזרת לנו להתמיד ולהתקדם, אבל בסופו של דבר היא קבועה ותבניתית. בחופש ניתנת ההזדמנות לעשות דברים שבמסגרת הרגילה לא היינו עושים. כמו למשל ללמוד משהו שעד עכשיו לא עשינו ותמיד רצינו. זה יכול נושא תורני או נושא כללי שתמיד סיקרן אותך. אפשר להתחיל ללמוד לנגן, לעשות יצירות איכותיות ומושקעות באומנות, לקרוא ספרים וכמובן   לטייל עם חברות או עם המשפחה. תדעי שיש בך כישרונות רבים. את חלקם את מכירה בוודאי, וחלקם חבויים ונסתרים. בחופש את יכולה להעצים אותם, לבנות ולפתח אותם. זה נכס לכל החיים, וממש כדאי לנצל דווקא את הגיל הצעיר ללמוד ולפתח כישורים. זה מהנה, חווייתי ומפרה, ויחד עם זאת גם מאד יעיל. (למשל   אם תלמדי לסרוג, לנגן או כל דבר אחר, אולי את לא רואה זאת עכשיו, אבל זה יכול לתת ממש הרבה) מעט דברים מעשיים: הכלל הראשון הוא   אל תתייאשי מראש! יש בך רצון חזק מאד להגיע לחופש הזה ולנצל אותו. רואים זאת מהשאלה הכנה שלך ומהמוכנות שלך לגשת אל החופש בהסתכלות שונה. קחי את הרצון האדיר שיש לך ואיתו תרימי ותניפי את החופש שלך, תחזקי את ההחלטות שתקבלי וגם תצליחי לבצע אותן בע"ה. קחי איתך עיקרון חשוב: אל תציבי לעצמך רף שלא תוכלי לעמוד בו, ומצד שני גם אל תזלזלי בעצמך. תדרשי מעצמך! ובע"ה גם תוכלי לקצור אחר כך את הפירות הטעימים שתניבי. אל תציבי משימות כלליות בלבד, אלא תחליטי על דברים נקודתיים שאת רוצה לעשות, עם לו"ז מסודר. גם הצלחות אל תמדדי באופן כללי, כי תמיד רוצים להספיק יותר ונראה שעשינו כל כך מעט. תחושי סיפוק מכל דבר חיובי שרצית לעשות והצלחת, ובהחלט מותר לך גם לצ פר את עצמך ההצלחות הקטנות. טיפ קטן   מיד בבוקר (ולא כדאי למרוח אותו לשעות מוקדמות מאד של הצהריים) להתחיל את היום עם משהו שאת רוצה לעשות. כדאי מאד תפילה עם לימוד קצר. כך את פותחת את היום עם משהו חיובי. הרבה פעמים אם דוחים לזמן אחר לא מוצאים את הפנאי. אם מתחילים את היום עם משהו משמעותי תחושי בכוח חדש שננסך בך להמשך היום, לבצע את שאר הדברים שרצית. ובכלל זה משמח ונותן תחושה טובה. על טיפים ורעיונות איזה דברים אפשר וכדאי לעשות בחופש כתבו הרבה. משיטוט קצר בדפי האינטרנט תוכלי למצוא רעיונות רבים. אפנה אותך למשל לדברים שכתב יוני לביא, שם הוא נותן מגוון רחב של עצות לקראת החופש הגדול. לא נותר לי אלא לאחל לך בהצלחה רבה! חופש פורה ומהנה. ואם תהיי מעוניינת בהכוונה לגבי רעיונות שיש לך בנוגע לחופש, את מוזמנת לפנות אלינו שוב בשמחה, ואפשר גם במייל האישי. ניר Nirka10 gmail.com